L'alcalde de Sagunt llança un missatge de tranquil·litat a la ciutadania davant del coronavirus
11 de març 2020

![Imagen 1](/media/5rncotgp/69c_rp_coronavirus_02.jpg)

  

L'Equip de Govern de l'Ajuntament de Sagunt s'ha reunit d'urgència este matí per a estudiar la situació després que anit la Generalitat Valenciana anunciara l'ajornament de les Falles. L'alcalde de Sagunt, Darío Moreno, en la roda de premsa posterior a la reunió ha llançat un missatge de tranquil·litat a la ciutadania ja que hui dia a la comarca només hi ha un cas d'un pacient contagiat pel coronavirus a l'Hospital de Sagunt que es va donar a conéixer fa uns dies i que continua davall control.

Esta decisió, segons Moreno, s'ha pres sobre la base de criteris mèdics i tècnics i l'ha considerada «**imprescindible per a assegurar que el número de contagis no cresca i per a evitar que hi haja elements que puguen suposar un canvi en aquesta situació que, d'altra banda, està sota control**». Grans aglomeracions de gent o trasllats de població entre diferents comunitats autònomes, són alguns dels aspectes a evitar, ja que la majoria de visitants que visiten les festes provenen de territoris de risc. En este sentit, l'alcalde ha recordat que la situació valenciana, i en concret la de la comarca del Camp de Morvedre, «**no és crítica, però la solució adoptada tracta d'evitar que augmenten els casos i siga més difícil per a les autoritats sanitàries posar-li fi**».  

  

![](/media/krmfwi2a/69c_rp_coronavirus_01.jpg)  
  

A més, l'alcalde ha anunciat que esta mateixa vesprada es reunirà de manera urgent amb membres de la Federació Junta Fallera Sagunt (FJFS), amb els que ha mantingut comunicació des del primer moment, i amb els presidents i les presidentes de les comissions del municipi per a conéixer de primera mà les necessitats que tinguen a conseqüència de l'ajornament de la festa i buscar una solució consensuada. Per part del consistori, segons l'alcalde, es donaran totes les facilitats possibles. En este sentit, s'ha solidaritzat amb les falleres majors de la FJFS, així com amb les màximes representants, presidents, presidentes i comissions del municipi i tots els professionals que treballen en el món faller. «**Entenem que aquesta és una decisió molt difícil però la salut de les persones està per damunt de qualsevol altra cosa**», ha manifestat l'alcalde.  

  

Entre algunes de les solucions, Moreno ha declarat que han mantingut comunicació amb ASECAM per a buscar llocs on, per exemple, guardar els monuments, però que encara no està concretat. A més, ha explicat que malgrat que per xarxes socials s'ha parlat d'habilitar la Nau de Tallers esta instal·lació no reunix els requisits per a poder albergar els monuments, ja que està pendent l'inici de les obres que executarà la Generalitat Valenciana.

  

Moreno també ha recordat que la Generalitat ha mantingut les vacances escolars previstes per a la setmana pròxima, que en el cas de Sagunt va des del 16 fins al 20 de març, tots dos inclosos en els centres escolars municipals, encara que estaran en contacte continu i directe amb la Conselleria i amb el Ministeri de Sanitat per si hi haguera algun canvi sobre este assumpte.

  

L'alcalde ha insistit que la decisió adoptada per la Generalitat és la d'ajornar les festes, tant de les Falles com de la Magdalena de Castelló de la Plana, fins que la situació millore en comunitats com la de Madrid o el País Basc i que evolucionen a millor els casos en tot el país i entrem en una situació de control com ja està ocorrent a la Xina, en eixe cas es plantejarà la celebració de les Falles 2020. Fins que arribe eixe moment, «**hem d’esforçar-nos perquè aquesta situació genere els mínims problemes possibles i que continuem celebrant les festes encara que siga en setmanes pròximes, però de la millor manera**».

Quant a l'activitat dels altres departaments, com Cultura o Joventut, l'alcalde ha manifestat que seguirà amb total normalitat ja que els esdeveniments de menys de 1 000 persones no estan prohibits, però ha demanat a la ciutadania racionalitat i no participar en aglomeracions llevat que siga imprescindible.  

​​

*   [](http://www.facebook.com/sharer.php?u=https://aytosagunto.es/va/actualitat/l-alcalde-de-sagunt-llança-un-missatge-de-tranquil-litat-a-la-ciutadania-davant-del-coronavirus/ "Facebook")
*   [](http://twitter.com/share?url=https://aytosagunto.es/va/actualitat/l-alcalde-de-sagunt-llança-un-missatge-de-tranquil-litat-a-la-ciutadania-davant-del-coronavirus/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-alcalde-de-sagunt-llança-un-missatge-de-tranquil-litat-a-la-ciutadania-davant-del-coronavirus/ "Linked In")
*   [](mailto:?body=https://aytosagunto.es/va/actualitat/l-alcalde-de-sagunt-llança-un-missatge-de-tranquil-litat-a-la-ciutadania-davant-del-coronavirus/)